O copilă de 12 ani din Feldru a ajuns miercuri dimineața la spital, după ce a fost lovită de un autocamion, în timp ce traversa strada, pe DN 17D, în localitate.
La locul accidentului a intervenit echipajul de prim ajutor SMURD și echipajul de terapie intensivă mobilă SMURD.
Potrivit ISU Bistrița-Năsăud, fetița a fost găsită de echipajul medical conștientă, prezentând multiple traumatisme. După ce i s-au acordat îngrijiri medicale la fața locului, a fost transportată la spital pentru evaluări medicale suplimentare.
La eveniment au fost prezenți și polițiștii Compartimentului Rutier din cadrul Poliției orașului Năsăud .
"Polițiștii au constatat faptul că un autocamion care tracta o semiremorcă, condus de un bărbat de 50 de ani din Leșu, în timp ce se deplasa pe direcția Rebrișoara către Ilva Mică, prin Feldru, a surprins și accidentat o minoră de 12 ani din localitate care se deplasa în calitate de pieton.
În urma evenimentului, minora a fost rănită necesitând acordarea de îngrijiri medicale de specialitate la spital.
Șoferul a fost testat cu aparatul etilotest, rezultatul fiind negativ", a transmis IPJ Bistrița-Năsăud.
Cercetările sunt continuate de către polițiștii rutieri în cadrul unui dosar penal.